ઓસ્કરે પાછળથી કહેલું કે ઓસ્વિટ્ઝના કબ્રસ્તાનના વહીવતકર્તાઓ સાથે વાટાઘાટો કરતી વેળાએ ઓસ્કરને સામેથી તેને પસંદ એવી જૂની લાલચ આપવામાં આવી હતી. ખાસ્સા અઠવાડિયાંઓથી શિન્ડલરની સ્ત્રીઓ ઓસ્વિટ્ઝમાં હતી. “મજૂર તરીકે એ સ્ત્રીઓ હવે ભાગ્યે જ કામ આપી શકે તેમ હશે! તમે એ ત્રણસો સ્ત્રીઓને ભૂલી કેમ નથી જતા? આટલા મોટા ટોળામાંથી બીજી ગમે તે ત્રણ સો સ્ત્રીઓને કાઢીને અમે તમને આપીએ…” આ પહેલાં ૧૯૪૨માં પણ એસએસના એક અધિકારીએ પ્રોકોસિમ સ્ટેશને આવી જ એક દરખાસ્ત ઓસ્કર સામે મૂકી હતી, “તમે આ રીતે એ જ નામોને લઈને બેસી ન રહેશો, હેર ડિરેક્ટર!” અને આજે પ્રોકોસિમમાં પણ ઓસ્કર પોતાનું એ જ જુનું રટણ કર્યે રાખતો હતો. “એ સ્ત્રીઓ એવી કુશળ કારીગર છે, જેની ખોટ પૂરી ન શકાય. આટલા વર્ષો સુધી મેં પોતે એમને તાલીમ આપેલી છે. તેમની કુશળતાની ખોટ હું જલદી પૂરી શકું તેમ નથી. મારે એ નામો પ્રમાણેના માણસોની જ જરૂર છે!”